Lietuvos Respublikos Vyriausybė

nutarimas

DĖL VALSTYBINIO MOKSLINIŲ TYRIMŲ INSTITUTO GAMTOS TYRIMŲ CENTRO PERTVARKYMO, VALSTYBINIO MOKSLINIŲ TYRIMŲ INSTITUTO GAMTOS TYRIMŲ CENTRO ĮSTATŲ PATVIRTINIMO IR VALSTYBĖS TURTO INVESTAVIMO BEI PERDAVIMO PAGAL VALSTYBĖS TURTO PATIKĖJIMO SUTARTĮ

2024 m. spalio 30 d. Nr. 915

Vilnius

Vadovaudamasi Lietuvos Respublikos civilinio kodekso 2.104 straipsniu, Lietuvos Respublikos mokslo ir studijų įstatymo 13 straipsnio 4 dalimi, 37 straipsnio 2 dalimi, 40 straipsnio 2 ir 3 dalimis, 87 straipsnio 1 dalimi ir Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 10 straipsniu, 22 straipsnio 1 dalies 3 punktu ir 2 dalies 3, 5, 8 punktais, įgyvendindama Sprendimo investuoti valstybės ir savivaldybių turtą priėmimo tvarkos aprašą, patvirtintą Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, ir Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“, bei atsižvelgdama į Lietuvos Respublikos Vyriausybės 2023 m. rugpjūčio 16 d. nutarimą Nr. 656 „Dėl sutikimo pertvarkyti Gamtos tyrimų centrą“, Lietuvos Respublikos Vyriausybė n u t a r i a:

1. Pertvarkyti biudžetinę įstaigą valstybinį mokslinių tyrimų institutą Gamtos tyrimų centrą į viešąją įstaigą Valstybinį mokslinių tyrimų institutą Gamtos tyrimų centrą.

2. Patvirtinti Valstybinio mokslinių tyrimų instituto Gamtos tyrimų centro įstatus (pridedama).

3. Nustatyti, kad valstybei nuosavybės teise priklausantis ir iki pertvarkymo veikusios biudžetinės įstaigos valstybinio mokslinių tyrimų instituto Gamtos tyrimų centro patikėjimo teise valdomas ilgalaikis materialusis, trumpalaikis materialusis ir nematerialusis turtas, kurio nepriklausomo turto vertintojo nustatyta bendra rinkos vertė 2023 m. liepos 31 d. yra 2 721 695,63 (du milijonai septyni šimtai dvidešimt vienas tūkstantis šeši šimtai devyniasdešimt penki eurai šešiasdešimt trys centai) euro, perduodamas viešosios įstaigos Valstybinio mokslinių tyrimų instituto Gamtos tyrimų centro dalininkų kapitalui formuoti.

4. Įpareigoti Valstybinį mokslinių tyrimų institutą Gamtos tyrimų centrą vykdyti aktyvią kontrolę, kad ekonominės veiklos dalis neviršytų 20 procentų ribos, kuri numatyta 2022 m. spalio 28 d. Komisijos komunikato Nr. 2022/C 414/01 „Valstybės pagalbos moksliniams tyrimams, technologinei plėtrai ir inovacijoms sistema“ 21 punkte.

5. Perduoti po biudžetinės įstaigos valstybinio mokslinių tyrimų instituto Gamtos tyrimų centro pertvarkymo veiksiančiai viešajai įstaigai Valstybiniam mokslinių tyrimų institutui Gamtos tyrimų centrui įstatuose numatytai veiklai vykdyti valstybei nuosavybės teise priklausantį ir iki pertvarkymo veikusios biudžetinės įstaigos valstybinio mokslinių tyrimų instituto Gamtos tyrimų centro patikėjimo teise valdytą nekilnojamąjį turtą, nurodytą šio nutarimo 1 priede, valdyti, naudoti ir disponuoti juo patikėjimo teise pagal valstybės turto patikėjimo sutartį 20 metų ir nekilnojamąjį turtą, nurodytą šio nutarimo 2 priede, valdyti, naudoti ir disponuoti juo patikėjimo teise pagal valstybės turto patikėjimo sutartį 2 metams.

6. Įgalioti Lietuvos Respublikos švietimo, mokslo ir sporto ministeriją:

6.1. sudaryti šio nutarimo 5 punkte nurodyto turto patikėjimo sutartį;

6.2. įgyvendinti valstybės, kaip viešosios įstaigos Valstybinio mokslinių tyrimų instituto Gamtos tyrimų centro savininkės, turtines ir neturtines teises ir pareigas.

7. Pripažinti netekusiu galios Lietuvos Respublikos Vyriausybės 2009 m. gruodžio 23 d. nutarimą Nr. 1800 „Dėl Vilniaus universiteto Ekologijos instituto, Geologijos ir geografijos instituto ir Botanikos instituto reorganizavimo“.

Ministrė Pirmininkė	Ingrida Šimonytė

Švietimo, mokslo ir sporto ministrė	Radvilė Morkūnaitė-Mikulėnienė